Document ID: 32004R0836

Komisijos reglamentas (EB) Nr. 836/2004
2004 m. balandžio 28 d.
nustatantis pereinamojo laikotarpio priemones, kurias privalo taikyti Kipras skrepi ligos atvejais
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantis tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [1], ypač į jo 12 straipsnio 4 dalį ir 13 straipsnio 6 dalį,
atsižvelgdama į 2003 m. Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo į Europos Sąjungą aktą ir į Europos Sąjungos steigimo sutarčių pritaikomąsias pataisas, ypač jų 42 straipsnį,
kadangi:
(1) Reglamente (EB) Nr. 999/2001 yra nuostatos dėl avių ir ožkų skrepi ligos išnaikinimo ir diagnostinių metodų, naudotinų patvirtinant ligą.
(2) 2004 m. sausio 29 d. Kipras kreipėsi, kad jam būtų suteiktos pareinamojo laikotarpio skrepi ligos naikinimo priemonės skrepi liga užkrėstose ūkiuose. Šios priemonės yra būtinos, atsižvelgiant į aukštą avių ir ožkų populiacijų sergamumo skrepi liga lygį, žemą avių populiacijų genetiškai nulemtą atsparumo lygį ir ūkininkavimo pobūdį Kipre. Prašyme taip pat prašoma pereinamojo laikotarpio priemonių skrepi ligos diagnostiniams metodams, atsižvelgiant į ribotus laboratorijų pajėgumus.
(3) Kipras įsipareigojo pateikti veiksmų planą, kuriuo siekiama spręsti tinkamo genotipo veislinių avių trūkumo problemą, padidinti avių populiacijos atsparumo lygį ir užtikrinti, kad būtų pakeisti gyvuliai užkrėstose ūkiuose. Šis planas iki 2004 m. birželio 1 d. bus pateiktas kaip jo prašymo dėl Bendrijos finansavimo konkrečioms veterinarijos priemonėms pagal Tarybos sprendimą 90/424/EEB dėl išlaidų veterinarijos srityje [2], dalis.
(4) Kiprui suteiktos pereinamojo laikotarpio priemonės turėtų leisti po veterinarinio patikrinimo žmonių suvartojimui skersti tam tikras avis ir ožkas iš užkrėstų ūkių, kurių kitose valstybėse narėse žmonių suvartojimui skersti neleidžiama. Pageidautina valstybėms narėms ir panašioms trečiosioms šalims suteikti tas pačias sveikatos garantijas. Todėl per šių pereinamųjų priemonių taikymo laikotarpį ir atsižvelgiant į kontrolės reikalavimus, turėtų būti draudžiamas iš avių ir ožkų gautų produktų eksportas į kitas valstybes nares ir trečiąsias šalis.
(5) Kiprui suteiktos priemonės pereinamuoju laikotarpiu prisitaikyti prie Reglamento (EB) Nr. 999/2001 įgyvendinimo turėtų būti kuo greičiau persvarstytos ir bet kuriuo atveju, vadovaujantis Stojimo aktu, nustatytos ne ilgesniam kaip trejų metų laikotarpiui.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Kipro kompetentinga institucija įgyvendina Reglamento (EB) Nr. 999/2001 nuostatas pagal šio sprendimo nuostatas ne ilgiau kaip iki 2007 m. balandžio 30 d.
2 straipsnis
Nukrypstant nuo Reglamento (EB) Nr. 999/2001 12 straipsnio 2 dalies, smegenų ir kitų audinių siuntimas laboratoriniam tyrimui, įtarus susirgimo atvejus po to, kai yra praėję dvylika mėnesių nuo pirmojo skrepi ligos atvejo ūkyje patvirtinimo, gali būti apribotas vieną kartą per metus atsitiktiniu būdu paimtu bandiniu iš 10 % avių ir ožkų, įtariamų užsikrėtus USE.
3 straipsnis
1. Nukrypstant nuo Reglamento (EB) Nr. 999/2001 VII priedo nuostatų:
a) išimties, numatytos 2 dalies b punkto ii papunktyje, taikymas išplečiamas jaunesnėms kaip šešių mėnesių ožkoms ir avims, kurios yra skirtos tik skerdimui;
b) ožkų įveisimo sąlygos, numatytos 3.1 dalies c punkte, ūkyje, kurioje ožkos buvo sunaikintos pagal 2 dalies b punkto i arba ii papunkčius, netaikomos;
c) Reglamento (EB) Nr. 999/2001 VII priedo 5 punkte, be a-c punktų, taikomas šis d punktas:
"d) tačiau jaunesnės kaip šešių mėnesių avys nežinomo genotipo ir ožkos gali būti skerdžiamos žmonių vartojimui skerdykloje, esančioje Kipro teritorijoje, šiomis sąlygomis:
i) prieš išvežant gyvūnus į skerdyklą, juos kilmės ūkyje patikrina oficialiai paskirtas veterinarijos gydytojas, kuris patvirtina, kad nėra klinikinių skrepi ligos simptomų;
ii) tokių gyvūnų visa galva ir krūtinės ląstos bei pilvo ertmės pašalinamos pagal Reglamento (EB) Nr. 1774/2002 4 straipsnio 2 dalies a, b ir c punktus."
d) Reglamento (EB) Nr. 999/2001 VII priedo 6 dalies c punktas netaikomas.
2. "3.2. Laboratorinis tyrimas, ar avys ir ožkos neserga skrepi liga
a) Įtartini atvejai
Avių ir ožkų audiniai, atsiųsti laboratoriniam tyrimui pagal 12 straipsnio 2 dalį, tikrinami histopatalogiškai, kaip nustatyta Žinyno naujausiame leidinyje, išskyrus atvejus, kai medžiaga autolizės metu suyra. Kai histopataloginio patikrinimo rezultatai yra neaiškūs arba neigiami arba kai medžiaga autolizės metu suyra, audiniams taikomas imunocitocheminis arba imunoblotingo tikrinimas, kaip nustatyta Žinyne, arba greitasis tyrimas. Jei vienas iš tokių tyrimų yra teigiamas, gyvūnas laikomas teigiamu skrepi ligos atveju.
b) Skrepi ligos stebėjimas
Ožkų ir avių audiniai, atsiųsti laboratoriniam tyrimui pagal III priedo A skyriaus II skirsnį (Avių ir ožkų stebėjimas), tikrinami greituoju tyrimu.
Kai greitojo tyrimo rezultatai yra neaiškūs, smegenų kamienas nedelsiant siunčiamas oficialiajai laboratorijai patvirtinimui, atliekant imunocitocheminį arba imunoblotingo bandymą, kaip nurodyta a punkte.
Jei vienas iš tokių bandymų yra teigiamas, gyvūnas laikomas teigiamu skrepi ligos atveju."
4 straipsnis
Išsiųsti iš Kipro į kitas valstybes nares ar trečiąsias šalis šiuos produktus, gautus iš avių ar ožkų, žmonių vartojimui draudžiama:
i) šviežią mėsą, apibrėžtą Direktyvoje 64/433/EEB [3];
ii) maltą mėsą ir mėsos gaminius, apibrėžtus Direktyvoje 94/65/EB [4];
iii) mėsos produktus, apibrėžtus Direktyvoje 77/99/EEB [5].
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas pagal Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį nuo jos įsigaliojimo dienos.
Jis taikomas iki 2007 m. balandžio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 28 d.

Labels: 0
3
18
6